༠༠༠༠༠བརྡ་ཡིག༔ཟབ་གསང་མཁའ་འགྲོའི་སྙིང་ཐིག་ལས༔ཡང་གསང་བླ་མའི་སྒྲུབ་པ་
དངོས་གྲུབ་གཏེར་གྱི་བུམ་བཟང་བཞུགས་སོ༔
༠༠༠༠༠བརྡ་ཡིག༔ན་མོ་མ་ཧཱ་གུ་རུ་བཱིདྱ་དྷཱ་ར་སརྦ་སིདྡྷི་ཕ་ལ་ཧཱུྃ་ཧྲཱིཿ༠༠༠༠༠བརྡ་ཡིག་༡༥༦༔༠སྭཔྶསྡིདྷི༠ཧཱུྃཧཱུྃཧཱུྃ༔མ་འོངས་དུས་ཀྱི་སྐལ་ལྡན་རྣམས༔དལ་འབྱོར་ཆུད་ཟོས་མ་བྱེད་པར༔ཚེ་འདིར་སངས་རྒྱས་ས་རུ་སྙོགས༔སྒྲུབ་པ་ཟབ་མོ་ལྷུར་ལེན་མཛོད༔དུས་གསུམ་སངས་རྒྱས་བསྒྲུབ་པ་ལས༔བླ་མ་སྒྲུབ་པ་མཆོག་ཏུ་འཕགས༔བསྐྱེད་དང་བཟླས་བརྗོད་ཐམས་ཅད་ལས༔བླ་མ་སྒྲུབ་བསྙེན་ཡང་སྙིང་མཆོག༔དཀོན་མཆོག་གསུམ་དང་རྩ་བ་གསུམ༔སྐུ་གསུམ་ངོ་བོ་བླ་མར་འདུས༔དེ་ཕྱིར་བླ་མ་དམ་པ་སྒྲུབས༔ལག་ཏུ་ལེན་པའི་རིམ་པ་ནི༔རབ་ཏུ་དབེན་ཞིང་ཉམས་དགའ་བའི༔སྐྱེད་མོས་ཚལ་དུ་མཎྜལ་ནི༔གྲུ་བཞི་སྒོ་བཞི་དབྱིབས་ལེགས་སྟེང་༔མེ་ཏོག་སྣ་ཚོགས་ཚོམ་བུ་བཀོད༔དབུས་སུ་བླ་རྡོ་ཙཀྲ་དང་༔སྒྲུབ་རྫས་ཐམས་ཅད་ལེགས་པར་བཀོད༔སྐུ་གསུང་ཐུགས་རྟེན་རབ་བཀྲམ་ནས༔ལེ་བརྒན་དར་གྱི་ལྡིང་གུར་ཕུབ༔མཆོད་རྫས་སྨན་གཏོར་རཀྟ་དང་༔ཉེར་སྤྱོད་འདོད་ཡོན་འབྱོར་ཚོགས་བཤམ༔དཀར་ཕྱོགས་སྲུང་མར་དཀར་གཏོར་སྐྱེམས༔ནག་ཕྱོགས་རིགས་ལ་དམར་གཏོར་འབུལ༔ལན་ཆགས་མགྲོན་ལ་ཆངས་གླུད་གཏོང་༔དང་པོ་སྐྱབས་སུ་འགྲོ་བ་ལ༔ན་མོ༔དུས་གསུམ་སངས་རྒྱས་འདུས་པའི་དཔལ༔ཆེ་བའི་ཡོན་ཏན་ཀུན་རྫོགས་པའི༔བཀའ་དྲིན་ཅན་གྱི་བླ་མ་ལ༔བྱང་ཆུབ་བར་དུ་སྐྱབས་སུ་མཆི༔ལན་གསུམ་མཐར་སེམས་བསྐྱེད་པ་ནི༔ཧོཿམར་གྱུར་འགྲོ་བ་སེམས་ཅན་རྣམས༔རྣམ་མཁྱེན་རྫོགས་པའི་སངས་རྒྱས་ཕྱིར༔རིག་འཛིན་བླ་མའི་གོ་འཕང་བསྒྲུབ༔ཡང་གསང་དགོངས་པའི་དོན་རྟོགས་ཤོག༔ལན་གསུམ་མཐར་བགེགས་བསྐྲད་པ་ནི༔ཧཱུྃ༔ང་ནི་རིག་འཛིན་ཐོད་ཕྲེང་རྩལ༔རྒྱུད་སྡེའི་དཀྱིལ་འཁོར་རྫོགས་པའི་དཔལ༔ཉོན་ཅིག་བགེགས་དང་ལོག་འདྲེན་ཚོགས༔འདོད་ཡོན་གླུད་གཏོར་འདི་ལོངས་ལ༔དགའ་མགུ་ཡི་རང་ཚིམས་གྱུར་ནས༔སྒྲུབ་པའི་གནས་འདིར་མ་འདུག་པར༔ལྕགས་རི་ནག་པོའི་རྒྱབ་ཏུ་སོང་༔བཀའ་ལས་འདའ་བྱེད་སྡིག་ཅན་རྣམས༔རྡོ་རྗེ་འབར་བའི་འཕྲུལ་འཁོར་གྱིས༔ལུས་ངག་རྡུལ་དུ་བརླག་འགྱུར་རོ༔ཐུན་བྲབ་ཧཱུྃ་བཞིའི་སྔགས་སོགས་དྲག་སྔགས་བརྗོད༔རྗེས་ཤུལ་མེད་པར་བསྐྲད་གཏུབ་བརླག་པར་བསམ༔དེ་ནས་སྲུང་འཁོར་བསྒོམ་པ་ནི༔ཧཱུྃ༔རང་ཉིད་དྲག་པོའི་སྤྲུལ་པ་ལས༔མེ་རླུང་མཚོན་ཐུན་ཕོ་ཉ་སྤྲོས༔གནོད་བྱེད་ཐམས་ཅད་ཕྱིར་བསྐྲད་ནས༔ཚུར་འདུས་སྲུང་བའི་འཁོར་ལོ་ནི༔རིམ་པ་བརྒྱད་དུ་ལྷུན་གྱིས་གྲུབ༔སྲ་མཁྲེགས་རྡོ་རྗེའི་མཚན་ཉིད་རྫོགས༔ཨོཾ་ཙཀྲ་རཀྵ༔བཛྲ་རཀྵ༔རཏྣ་རཀྵ༔པདྨ་རཀྵ༔ཀརྨ་རཀྵ༔རཾ་རཀྵ༔ཡཾ་རཀྵཿཁཾ་རཀྵ་རཀྵ་ཡེ་སྭཱ་ཧཱ༔དེ་ནས་བརྡ་སྒོ་དབྱེ་བ་ནི༔ཧཱུྃ༔གཞི་དབྱིངས་ཆོས་སྐུ་ཁྱབ་གདལ་ཀློང་༔མ་བཅོས་ངང་ནས་རང་བྱུང་བ༔ཡེ་ཤེས་ཆེན་པོ་གསལ་བའི་སྒོ༔མ་རིག་མུན་པས་སྒྲིབ་པ་ཕྱེས༔བཛྲ་པྲ་ཝེ་ཤ་ཡ་ཕཊ༔དེ་ནས་བརྡ་ཕྱག་འཚལ་བ་ནི༔ན་མོ༔རང་སྣང་ལྷུན་གྲུབ་རྫོགས་པ་ཆེར༔དུས་གསུམ་སངས་རྒྱས་ཡོངས་སུ་རྫོགས༔མ་རིག་དབང་གིས་ཞལ་མ་མཇལ༔ད་ནི་རང་ཞལ་མཇལ་ཕྱག་འཚལ༔ན་མོ་ན་མ་ཧོཿདེ་ནས་བྱིན་ཆེན་དབབ་པ་ནི༔ཧཱུྃ༔ཆོས་སྐུའི་སྟོན་པ་ཀུན་ཏུ་བཟང་༔ལོངས་སྐུ་རིགས་ལྔ་གངས་ཆེན་མཚོ༔སྤྲུལ་སྐུ་དགའ་རབ་རྡོ་རྗེ་སོགས༔སྐུ་གསུམ་བླ་མས་བྱིན་ཆེན་ཕོབ༔མཁས་གྲུབ་ཆེན་པོ་ཤྲཱི་སེང་༔རིག་འཛིན་བརྒྱད་དང་པདྨ་འབྱུང་༔རྗེ་འབངས་ཉེར་ལྔ་ལ་སོགས་པའི༔རིག་འཛིན་བླ་མས་བྱིན་ཆེན་ཕོབ༔དགོངས་བརྡ་སྙན་བརྒྱུད་བླ་མ་དང་༔ཤོག་སེར་ཚིག་བརྒྱུད་གཏད་རྒྱའི་བརྒྱུད༔བཀའ་བབ་ལུང་བསྟན་བརྒྱུད་པ་སོགས༔བརྒྱུད་པའི་བླ་མས་བྱིན་ཆེན་ཕོབ༔གནས་མཆོག་འདི་རུ་བྱིན་གྱིས་རློབས༔སྒྲུབ་མཆོག་བདག་ལ་དབང་བཞི་སྐུར༔བགེགས་དང་ལོག་འདྲེན་བར་ཆད་སོལ༔མཆོག་དང་ཐུན་མོང་དངོས་གྲུབ་སྩོལ༔ཨོཾ་གུ་རུ་ཧ་རི་ནི་ས་ཨེ་ཨ་རལླི་ཕེཾ་ཕེཾ༔ཨ་ཝེ་ཤ་ཡ་ཨ་ཨ༔དེ་ནས་མཆོད་རྫས་བྱིན་བརླབ་ནི༔ཨོཾ་ཨཱཿཧཱུྃ༔སྣང་སྲིད་འདོད་ཡོན་མཆོད་པའི་རྫས༔མི་ཟད་རྒྱན་གྱི་འཁོར་ལོར་ཤར༔རང་བྱུང་བདེ་བ་ཆེན་པོའི་དཔལ༔ཡེ་ཤེས་རོལ་པའི་སྟོབས་ཤུགས་ཀྱིས༔རང་དབང་བསྒྱུར་ཏེ་བདུད་རྩིར་བརླབས༔རྒྱལ་བ་རྒྱ་མཚོ་མཉེས་བྱེད་པའི༔ནམ་མཁའ་མཛོད་ཀྱི་ལོངས་སྤྱོད་སྤེལ༔ཨོཾ་བཛྲ་ཨརྒྷཾ་སོགས་ནས་ཤཔྡ་རཱུ་པ་སོགས་སྤཪྴེ་མ་ཧཱ་པཉྩ་ཨ་མྲྀ་ཏ་བ་ལིཾ་ཏ་རཀྟ་ཨོཾ་ཨཱཿཧཱུྃ་སྭཱ་ཧཱ༔དེ་ནས་དཀྱིལ་འཁོར་འཇུག་བཤགས་ནི༔ཧཱུྃ༔རང་རིག་བླ་མ་ཆོས་སྐུའི་ཞལ༔ལྐོག་གྱུར་གཟུང་འཛིན་བག་ཆགས་འཐས༔མངོན་ཞེན་འཁོར་བར་འཕྱན་པའི་ལས༔འཁོར་གསུམ་དམིགས་མེད་དབྱིངས་སུ་བཤགས༔བཛྲ་ས་མ་ཡ་ཤུདྡྷེ་ཨ༔དེ་ནས་དམ་བཅའ་བ་ནི༔ཧཱུྃ༔རང་སྣང་ཡེ་ཤེས་དཀྱིལ་འཁོར་ཉིད༔མངོན་གྱུར་རྣམ་མཁྱེན་སངས་རྒྱས་བར༔དོན་གྱི་སྒྲུབ་པ་ཟབ་མོ་ལས༔མི་འདའ་རྡོ་རྗེའི་དམ་བཅའ་བཟུང་༔དེ་ནས་དཀྱིལ་འཁོར་བསྐྱེད་པ་ལ༔དང་པོ་ཏིང་འཛིན་རྣམ་གསུམ་བསྒོམ༔དེ་བཞིན་ཉིད་ཀྱི་ཏིང་འཛིན་ནི༔ཨ༔མ་བཅོས་རང་བྱུང་ཆོས་ཀྱི་སྐུ༔སྐྱེ་འགག་འགྱུར་མེད་སྤྲོས་མཐའ་བྲལ༔རྣམ་ཐར་གསུམ་ལྡན་ངོ་བོ་ཉིད༔ངང་གནས་ཆེན་པོ་དེ་བཞིན་ཉིད༔ཨོཾ་མ་ཧཱ་ཤུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཏྨ་ཀོ྅ཧཾ༔དེ་ནས་ཀུན་སྣང་ཏིང་ངེ་འཛིན༔ཧྲཱིཿལྷུན་གྲུབ་འགགས་མེད་བདེ་ཆེན་མཁར༔སྣང་སྲིད་རང་ཤར་རྫོགས་པ་ལས༔ཡེ་ཤེས་ཆེན་པོ་ཁྱབ་གདལ་གྱིས༔མ་བསྒོམ་རང་གྲོལ་སྙིང་རྗེས་བརྡལ༔དྷརྨ་དྷཱ་ཏུ་ཛྙཱ་ན་ཧྲི་ད་ཡ་ཨཱཿཧཱུྃ༔དེ་ནས་རྒྱུ་ཡི་ཏིང་འཛིན་ལ༔ཧཱུྃ༔རང་བྱུང་ཡེ་ཤེས་སྙིང་པོའི་རྩལ༔ཐུགས་རྗེའི་རང་གདངས་ཡི་གེ་ཧཱུྃ༔རྟེན་དང་བརྟེན་པའི་དཀྱིལ་འཁོར་གྱི༔རྒྱུ་རུ་རང་བྱུང་རང་ཤར་བསྒོམ༔ཧཱུྃ་བཛྲ་ཙིཏྟ་ཨཱཿདེ་ནས་གཞལ་ཡས་ལྷ་བསྐྱེད་ནི༔ཧཱུྃ་ལས་འོད་ཟེར་རབ་འཕྲོས་པས༔འབྱུང་བ་རིམ་བརྩེགས་རི་རབ་སྟེང་༔སྲུང་བའི་འཁོར་ལོ་རིམ་བརྒྱད་ནང་༔བྷྲུཾ་ལས་རིན་ཆེན་སྣ་ཚོགས་ཀྱི༔གཞལ་ཡས་མཚན་ཉིད་རབ་རྫོགས་དབུས༔པདྨ་ཉི་ཟླའི་གདན་སྟེང་དུ༔རང་རིག་ཧཱུྃ་ལས་འོད་འཕྲོས་པས༔རྒྱལ་བ་མཆོད་ཅིང་འགྲོ་བ་འདུལ༔ཚུར་འདུས་ཡོངས་སུ་གྱུར་པ་ལས༔རང་ཉིད་རིག་འཛིན་པདྨ་འབྱུང་༔དཀར་དམར་མདངས་ལྡན་ཞི་མ་ཁྲོ༔ཞལ་གཅིག་ཕྱག་གཉིས་གཡས་པ་ཡིས༔གསེར་གྱི་རྡོ་རྗེ་ས་ལ་གཟིར༔གཡོན་པས་མཉམ་བཞག་ཐོད་བུམ་བསྣམས༔རྒྱལ་པོ་རོལ་པའི་སྟབས་སུ་བཞུགས༔པད་ཞྭ་ཕོད་ཀ་བེར་མཐིང་དང་༔ཐང་ཤམ་ཆོས་གོས་སག་ལྷྭམ་གསོལ༔ཁ་ཊྭཱྃ་རྩེ་གསུམ་མཆན་དུ་བསྟེན༔རིན་ཆེན་སྙན་ཆ་མཛེས་པས་རྒྱན༔ཡེ་ཤེས་འཇའ་འོད་འཁྱིལ་བའི་ཀློང་༔སྣང་སྲིད་ཟིལ་གྱིས་གནོན་པར་བསྐྱེད༔སྤྱི་བོར་སངས་རྒྱས་འོད་དཔག་མེད༔དམར་གསལ་མཚན་དཔེ་འོད་ཕུང་འབར༔མཉམ་བཞག་སྐྱིལ་ཀྲུང་སྤྲུལ་སྐུའི་ཆས༔རིགས་བདག་བླ་མ་འདུས་པར་བསྐྱེད༔ཕྱི་རིམ་པདྨའི་འདབ་སྟེང་དུ༔ཤར་དུ་རིག་འཛིན་ཧཱུྃ་ཀཱ་ར༔དཀར་གསལ་ཞབས་གཉིས་འདོར་སྟབས་བགྲད༔གཡས་པས་རྡོ་རྗེ་རྩེ་དགུ་ཕྱར༔གཡོན་པས་སྡིགས་མཛུབ་དཀུ་ལ་བསྟེན༔ལྷོ་རུ་འཇམ་དཔལ་བཤེས་གཉེན་སེར༔རལ་གྲི་ཕྱར་ཞིང་སྡིགས་མཛུབ་བསྟེན༔ནུབ་ཏུ་ཀླུ་སྒྲུབ་སྙིང་པོ་དམར༔དབྱུག་ཏོ་གཡས་ལ་སྡིགས་མཛུབ་གཡོན༔བྱང་དུ་རིག་འཛིན་པྲ་བྷ་ཧ༔ལྗང་ནག་རྡོ་རྗེ་ཕུར་པ་གདེངས༔ཤར་ལྷོར་དྷ་ན་སཾསྐྲྀ་དམར༔ཕྱག་གཉིས་གྲི་གུག་ཐོད་ཁྲག་བསྣམས༔ལྷོ་ནུབ་བི་མ་མི་ཏྲ་དཀར༔ཕྱག་གཉིས་ཌཱ་རུ་དྲིལ་བུ་འཁྲོལ༔ནུབ་བྱང་རམྦུ་གུ་ཧྱ་མཐིང་༔ཕྱག་གཉིས་རྡོ་རྗེ་སྦྲུལ་ཞགས་བསྣམས༔བྱང་ཤར་ཤཱནྟིཾ་གརྦྷ་ནག༔ཕྱག་གཉིས་ལྕགས་ཀྱུ་ཕུར་པ་བསྣམས༔ཀུན་ཀྱང་སྟག་ཤམ་རུས་རྒྱན་གསོལ༔ཧེ་རུ་ཀ་པའི་ཆས་སུ་བཞེངས༔སྤྱན་གསུམ་ནམ་མཁའི་ཁམས་སུ་གཟིགས༔དབུ་སྐྲ་སིལ་མས་སྐུ་རྒྱབ་ཁེབས༔སྣང་སྲིད་ཟིལ་གྱིས་གནོན་པར་བསྐྱེད༔དེ་མཐར་རྗེ་འབངས་ཉེར་ལྔ་དང་༔རིག་འཛིན་བླ་མ་རྒྱ་མཚོའི་ཚོགས༔ཉི་མ་དང་ནི་འོད་ཟེར་བཞིན༔ཡེ་ཤེས་འོད་ལྔའི་ཀློང་དཀྱིལ་དུ༔མ་འདྲེས་ཡོངས་སུ་རྫོགས་པར་གསལ༔ཤར་སྒོར་རྒྱལ་ཆེན་ཡུལ་འཁོར་སྲུང་༔དཀར་གསལ་རབ་བརྗིད་པི་ཝང་བསྒྱུར༔ལྷོ་སྒོར་རྒྱལ་ཆེན་འཕགས་སྐྱེས་པོ༔སྔོན་པོ་རབ་ཁྲོས་རལ་གྲི་བསྣམས༔ནུབ་སྒོར་རྒྱལ་ཆེན་སྤྱན་མི་བཟང་༔དམར་གསལ་མཆོད་རྟེན་སྦྲུལ་ཞགས་འཛིན༔བྱང་སྒོར་རྒྱལ་ཆེན་རྣམ་ཐོས་སྲས༔སེར་གསལ་རྒྱལ་མཚན་ནེའུ་ལེ་འཛིན༔ཀུན་ཀྱང་རོལ་པའི་སྟབས་ཀྱིས་བཞུགས༔སྣང་སྲིད་མ་ལུས་ཟིལ་གནོན་ཅིང་༔ཕྲིན་ལས་རྣམ་བཞི་ཐོགས་མེད་སྒྲུབ༔དེ་ལྟར་གསལ་བའི་སྤྱི་བོར་ཨོཾ༔མགྲིན་པར་ཨཱཿདང་ཐུགས་ཀར་ཧཱུྃ༔རྡོ་རྗེ་གསུམ་གྱི་ངོ་བོར་གྲུབ༔དེ་ལས་འོད་ཟེར་རབ་འཕྲོས་པས༔བླ་མ་རིག་འཛིན་རྒྱ་མཚོའི་ཚོགས༔མ་ལུས་སྤྱན་དྲངས་གཉིས་མེད་གྱུར༔དེ་ནས་སྤྱན་འདྲེན་པ་ནི༔ཧཱུྃ་ཧྲཱིཿསྔོན་གྱི་བསྐལ་པའི་དང་པོ་ལ༔ཨོ་རྒྱན་ཡུལ་གྱི་ནུབ་བྱང་མཚམས༔དྷ་ན་ཀོ་ཤའི་མཚོ་གླིང་དུ༔པདྨ་གེ་སར་སྡོང་པོ་ལ༔ཡ་མཚན་མཆོག་གི་དངོས་གྲུབ་བརྙེས༔པདྨ་འབྱུང་གནས་ཞེས་སུ་གྲགས༔འཁོར་དུ་མཁའ་འགྲོ་མང་པོས་བསྐོར༔ཁྱེད་ཀྱི་རྗེས་སུ་བདག་སྒྲུབ་ཀྱིས༔བྱིན་གྱིས་རློབ་ཕྱིར་གཤེགས་སུ་གསོལ༔གནས་མཆོག་འདི་རུ་བྱིན་ཕོབ་ལ༔སྒྲུབ་མཆོག་བདག་ལ་དབང་བཞི་སྐུར༔བགེགས་དང་ལོག་འདྲེན་བར་ཆད་སོལ༔མཆོག་དང་ཐུན་མོང་དངོས་གྲུབ་སྩོལ༔བཛྲ་ས་མ་ཡ་ཛཿཛཿཧཱུྃ་ཧཱུྃ༔ཡང་དག་ཐུགས་ཀྱི་དཀྱིལ་འཁོར་ནས༔ཧཱུྃ་ཆེན་ཀཱ་ར་གཤེགས་སུ་གསོལ༔འཇམ་དཔལ་སྐུ་ཡི་དཀྱིལ་འཁོར་ནས༔མཉྫུ་མི་ཏྲ་གཤེགས་སུ་གསོལ༔པདྨ་གསུང་གི་དཀྱིལ་འཁོར་ནས༔ནཱ་གརྫུ་ན་གཤེགས་སུ་གསོལ༔ཕྲིན་ལས་ཕུར་པའི་དཀྱིལ་འཁོར་ནས༔པྲ་བྷ་ཧསྟི་གཤེགས་སུ་གསོལ༔མ་མོ་རྦོད་གཏོང་དཀྱིལ་འཁོར་ནས༔དྷ་ན་སཾསྐྲྀ་གཤེགས་སུ་གསོལ༔རིག་འཛིན་བླ་མའི་དཀྱིལ་འཁོར་ནས༔བི་མ་མི་ཏྲ་གཤེགས་སུ་གསོལ༔འཇིག་རྟེན་མཆོད་བསྟོད་དཀྱིལ་འཁོར་ནས༔རམྦུ་གུ་ཧྱ་གཤེགས་སུ་གསོལ༔དམོད་པ་དྲགས་སྔགས་དཀྱིལ་འཁོར་ནས༔ཤཱནྟིཾ་གརྦྷ་གཤེགས་སུ་གསོལ༔རང་སྣང་དོན་གྱི་འོག་མིན་ནས༔རྗེ་འབངས་ཉེར་ལྔ་གཤེགས་སུ་གསོལ༔ལྷུན་གྲུབ་བདེ་ཆེན་གཞལ་ཡས་ནས༔རིག་འཛིན་རྒྱ་མཚོ་གཤེགས་སུ་གསོལ༔གཞན་ཡང་གནས་མཆོག་ཉེར་བཞི་དང་༔ཡུལ་ནི་སུམ་ཅུ་སོ་གཉིས་དང་༔དུར་ཁྲོད་ཆེན་པོ་རྣམ་པ་བརྒྱད༔ཧེ་རུ་ཀ་ཡི་གནས་བཅུ་ན༔བཞུགས་པའི་དཔའ་བོ་མཁའ་འགྲོའི་ཚོགས༔མ་ལུས་སྤྱན་འདྲེན་གཤེགས་སུ་གསོལ༔རིག་འཛིན་རྒྱ་མཚོའི་བཀའ་ཉན་བདག༔རྒྱལ་ཆེན་སྡེ་བཞི་ལ་སོགས་པའི༔དཔལ་མགོན་བདུན་ཅུ་གཤེགས་སུ་གསོལ༔གནས་མཆོག་འདི་རུ་བྱིན་ཕོབ་ལ༔སྒྲུབ་མཆོག་བདག་ལ་དབང་བཞི་སྐུར༔བགེགས་དང་ལོག་འདྲེན་བར་ཆད་སོལ༔མཆོག་དང་ཐུན་མོང་དངོས་གྲུབ་སྩོལ༔ཨོཾ་ཨཱཿཧཱུྃ་གུ་རུ་བཱིདྱ་དྷཱ་ར་སརྦ་བཛྲ་ས་མ་ཡ་ཛཿཛཿཛཿཧཱུྃ་བཾ་ཧོཿདེ་ནས་བཞུགས་སུ་གསོལ་བ་ནི༔ཧཱུྃ༔རིག་འཛིན་བླ་མའི་དཀྱིལ་འཁོར་ལྷའི༔སྐུ་གསུང་ཐུགས་ཡོན་ཕྲིན་ལས་ཀུན༔སྒྲུབ་པའི་དཀྱིལ་འཁོར་ཆེན་པོ་འདིར༔གཉིས་མེད་ངང་དུ་བརྟན་བཞུགས་གསོལ༔བཛྲ་ས་མ་ཡ་ཏིཥྛ་ལྷན༔དེ་ནས་ཕྱག་འཚལ་བ་ནི༔ན་མོ༔རིགས་དང་དཀྱིལ་འཁོར་ཐམས་ཅད་ཀྱི༔ཁྱབ་བདག་སྤྱི་དཔལ་ཆེན་པོ་ཉིད༔རིག་འཛིན་བླ་མའི་དཀྱིལ་འཁོར་ལ༔སྒོ་གསུམ་གུས་པས་ཕྱག་འཚལ་ལོ༔ཨ་ཏི་པུ་ཧོཿཔྲ་ཏཱིཙྪ་ཧོཿདེ་ནས་མཆོད་པ་འབུལ་བ་ནི༔ཨོཾ་ཨཱཿཧཱུྃ༔མཆོད་ཡོན་ཞབས་བསིལ་མེ་ཏོག་དང་༔བདུག་སྤོས་མར་མེ་དྲི་ཆབ་དང་༔ཞལ་ཟས་རོལ་མོ་ལ་སོགས་པའི༔ཉེར་སྤྱོད་མཆོད་པའི་བྱེ་བྲག་ཀུན༔རིིག་འཛིན་བླ་མའི་ཚོགས་ལ་འབུལ༔བཞེས་ནས་མཆོག་གི་དངོས་གྲུབ་སྩོལ༔ཨོཾ་བཛྲ་ཨརྒྷཾ་སོགས་ནས་ཤཔྡ་པྲ་ཏཱིཙྪ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡ་ཨཱཿཧཱུྃ༔ནང་མཆོད་ནི༔ཨོཾ༔གཟུགས་མཛེས་སྒྲ་སྙན་དྲི་ཞིམ་དང་༔རོ་མངར་རེག་བྱ་འཇམ་ལ་སོགས༔འདོད་ཡོན་མཆོད་པའི་བྱེ་བྲག་རྣམས༔རིག་འཛིན་བླ་མའི་ཚོགས་ལ་འབུལ༔བཞེས་ནས་མཆོག་གི་དངོས་གྲུབ་སྩོལ༔ཚེ་འདིར་རིག་འཛིན་ས་རུ་སྐྱོལ༔ཨོཾ་རཱུ་པ་ཤཔྡ་གནྡྷེ་རཱ་ས་སྤཪྴེ་པྲ་ཏཱིཙྪ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡ་ཨཱཿཧཱུྃ༔གསང་མཆོད་ནི༔ཧཱུྃ༔རྩ་བརྒྱད་སྟོང་སྦྱར་བདུད་རྩི་དང་༔སྣོད་བཅུད་དབྱིངས་བསྡུས་གཏོར་ཆེན་པོ༔དུག་ལྔ་བསྒྲལ་བའི་ཁྲག་དང་བཅས༔རིག་འཛིན་བླ་མའི་ཚོགས་ལ་འབུལ༔བཞེས་ནས་མཆོག་གི་དངོས་གྲུབ་སྩོལ༔ཚེ་འདིར་རིག་འཛིན་ས་རུ་དྲོངས༔ཨོཾ་ཨཱཿཧཱུྃ་སརྦ་པཉྩ་ཨ་མྲྀ་ཏ་བ་ལིཾ་ཏ་རཀྟ་ཁཱ་ཧི༔ཁྱད་པར་གྱི་མཆོད་པ་ནི༔ཧཱུྃ༔ཐབས་ཤེས་སྙིང་པོ་བྱང་ཆུབ་སེམས༔འཁོར་བ་ཡོངས་བསྒྲལ་ཤ་ཁྲག་བཅས༔རིག་འཛིན་བླ་མའི་ཚོགས་ལ་འབུལ༔བཞེས་ནས་མཆོག་གི་དངོས་གྲུབ་སྩོལ༔དགོངས་རྒྱུད་ཀློང་ཆེན་ཆོས་སྐུའི་ངང་༔བདག་གི་རྒྱུད་ལ་འཕོ་བར་མཛོད༔སརྦ་ཏ་ན་ག་ན་པཱུ་ཛ་ཧོཿདེ་ནས་བསྟོད་པ་བྱ་བ་ནི༔ཧཱུྃ་ཧྲཱིཿམ་བཅོས་སྤྲོས་བྲལ་བླ་མ་ཆོས་ཀྱི་སྐུ༔བདེ་ཆེན་ལོངས་སྤྱོད་བླ་མ་ཆོས་ཀྱི་རྗེ༔